Document ID: 32014D0025

DEĊIŻJONI TAL-KUMMISSJONI
tas-17 ta’ Jannar 2014
dwar in-notifika mir-Repubblika Slovakka ta’ pjan nazzjonali tranżitorju msemmi fl-Artikolu 32 tad-Direttiva 2010/75/UE tal-Parlament Ewropew u tal-Kunsill dwar l-emissjonijiet industrijali
(notifikata bid-dokument C(2014) 59)
(It-test Slovakk biss huwa awtentiku)
(2014/25/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2010/75/UE tal-Parlament Ewropew u tal-Kunsill tal-24 ta’ Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis) (1), u b’mod partikolari t-tieni subparagrafu tal-Artikolu 32(5) tagħha,
Billi:
(1)
Skont l-ewwel subparagrafu tal-Artikolu 32(5) tad-Direttiva 2010/75/UE, ir-Repubblika Slovakka ppreżentat lill-Kummissjoni l-pjan nazzjonali tranżitorju (TNP) tagħha fid-8 ta’ Jannar 2013 (2).
(2)
Matul il-valutazzjoni tagħha tal-kompletezza tat-TNP, il-Kummissjoni sabet xi inkonsistenzi bejn il-lista tal-impjanti inklużi fit-TNP u dawk irrappurtati mir-Repubblika Slovakka fl-inventarju tagħha dwar l-emissjonijiet għall-2009 skont id-Direttiva 2001/80/KE tal-Parlament Ewropew u tal-Kunsill (3).
(3)
B’ittra tat-12 ta’ Ġunju 2013 (4), il-Kummissjoni talbet lill-awtoritajiet Slovakki biex jikkonfermaw li r-regoli ta’ aggregazzjoni stabbiliti fl-Artikolu 29 tad-Direttiva 2010/75/UE u d-definizzjoni ta’ “sigħat ta’ tħaddim” stabbilita fl-Artikolu 3(27) tad-Direttiva 2010/75/UE ġew applikati b’mod korrett. Il-Kummissjoni staqsiet ukoll biex tiġi provduta informazzjoni addizzjonali, partikularment kjarifika dwar kwalunkwe inkonsistenza bejn it-TNP u l-inventarju dwar l-emissjonijiet skont id-Direttiva 2001/80/KE.
(4)
Ir-Repubblika Slovakka ppreżentat lill-Kummissjoni informazzjoni addizzjonali permezz ta’ ittra tas-27 ta’ Ġunju 2013 (5).
(5)
Skont l-analiżi tal-informazzjoni aġġornata, il-Kummissjoni, b’ittra tat-23 ta’ Lulju 2013 (6), talbet lill-awtoritajiet Slovakki biex jikkonfermaw li l-ebda impjant li bbenifika mid-deroga skont l-Artikolu 4(4) tad-Direttiva 2001/80/KE ma kien inkluż fit-TNP. Il-Kummissjoni talbet ukoll lill-awtoritajiet Slovakki biex jivverifikaw għadd ta’ valuri ta’ limitu tal-emissjonijiet użati għall-kalkoli u biex jipprovdu evidenza li l-kriterji li jiġġustifikaw l-applikazzjoni tagħhom ġew issodisfati.
(6)
B’ittra tas-16 ta’ Awwissu 2013 (7), ir-Repubblika Slovakka infurmat lill-Kummisjoni li żewġ impjanti tneħħew mit-TNP. Għall-impjant “U.S. Steel Košice, s.r.o., boilers K1-K5”,ir-Repubblika Slovakka ċċarat li, għalkemm parti mill-impjant kienet soġġetta għad-deroga skont l-Artikolu 4(4) tad-Direttiva 2001/80/KE tul numru ta’ snin, dik il-parti kienet mibnija mill-ġdid fl-2010. Għalhekk ir-Repubblika Slovakka argumentat li dan l-impjant jista’ jiġi inkluż fit-TNP. Ir-Repubblika Slovakka provdiet ukoll għadd ta’ valuri ta’ limitu tal-emissjonijiet korretti, iżda għal żewġ impjanti ma ngħatat l-ebda ġustifikazzjoni għall-użu ta’ valuri ta’ limitu tal-emissjonijiet speċifiċi.
(7)
B’ittra tas-27 ta’ Settembru 2013 (8), il-Kummissjoni infurmat lir-Repubblika Slovakka li, skont l-Artikolu 32(1)(d) tad-Direttiva 2010/75/UE, u mill-informazzjoni pprovduta, l-impjant “U.S. Steel Košice, s.r.o., boilers K1-K5”, li parti minnu ġie applikat mid-deroga skont l-Artikolu 4(4) tad-Direttiva 2001/80/KE, ma setax ikun inkluż fit-TNP. Il-Kummissjoni talbet ukoll lill-awtoritajiet Slovakki biex jipprovdu informazzjoni addizzjonali dwar il-kontenut ta’ rmied tal-fjuwil likwidu mħaddem f’żewġ impjanti li għalih ġie applikat valur ta’ limitu tal-emissjonijiet tat-trab ta’ 100 mg/Nm3.
(8)
B’ittra tat-30 ta’ Settembru 2013 (9), ir-Repubblika Slovakka infurmat il-Kummissjoni li l-valur ta’ limitu tal-emissjonijiet tat-trab użat għaż-żewġ impjanti ġie mnaqqas għal 50 mg/Nm3. Ir-Repubblika Slovakka provdiet informazzjoni addizzjonali biex tappoġġja l-argument li l-impjant “U.S. Steel Košice, s.r.o., boilers K1-K5” ma jaqax taħt l-Artikolu 32(1)(d) tad-Direttiva 2010/75/UE u jista’ jiġi inkluż fit-TNP.
(9)
Wara l-laqgħa bejn l-awtoritajiet Slovakki u r-rappreżentanti tal-Kummissjoni fil-11 ta’ Ottubru 2013, ir-Repubblika Slovakka, b’ittra tas-17 ta’ Ottubru 2013 (10) iċċarat iktar is-sitwazzjoni tal-impjant “U.S. Steel Košice, s.r.o., boilers K1-K5”, billi speċifikat li bojler wieħed kien qed japplika d-deroga skont l-Artikolu 4(4) tad-Direttiva 2001/80/KE u billi pprovdiet deskrizzjoni teknika dettaljata tal-bidliet kollha li ġew introdotti għal dak il-bojler matul ir-rikostruzzjoni tiegħu fl-2010. Dan wera biċ-ċar li fl-2010 nbena bojler kompletament ġdid fl-impjant “U.S. Steel Košice, s.r.o., boilers K1-K5” wara li ġie żarmat u mibdul il-bojler li qabel kien suġġett għad-deroga skont l-Artikolu 4(4) tad-Direttiva 2001/80/KE. Dan ifisser li l-impjant ikkonċernat ma jaqax taħt l-Artikolu 32(1)(d) tad-Direttiva 2010/75/UE u jista’ jkun inkluż fit-TNP b’konformità mad-Deċiżjoni ta’ Implimetazzjoni tal-Kummissjoni 2012/115/UE (11).
(10)
Għaldaqstant, it-TNP ġie vvalutat mill-Kummissjoni skont l-Artikolu 32(1), (3) u (4) tad-Direttiva 2010/75/UE u d-Deċiżjoni ta’ Implimentazzjoni 2012/115/UE.
(11)
B’mod partikolari, il-Kummissjoni eżaminat il-konsistenza u l-korrettezza tad-dejta, is-suppożizzjonijiet u l-kalkoli li ntużaw għad-determinazzjoni tal-kontribuzzjonijiet ta’ kull impjant ta’ kombustjoni kopert mit-TNP għal-limiti massimi tal-emissjonijiet stabbiliti fit-TNP, u analizzat jekk dan jinkludix objettivi u miri relatati, miżuri u skedi sabiex jintlaħqu dawn l-objettivi u mekkaniżmu ta’ monitoraġġ biex jivvaluta l-konformità fil-futur.
(12)
Minbarra l-informazzjoni addizzjonali sottomessa, il-Kummissjoni sabet li l-limiti massimi tal-emissjonijiet għas-snin 2016 u 2019 ġew ikkalkulati bl-użu ta’ dejta u formoli xierqa u li l-kalkoli kienu korretti. Ir-Repubblika Slovakka pprovdiet biżżejjed informazzjoni dwar il-miżuri li se jiġu implimentati sabiex jintlaħqu l-limiti massimi tal-emissjonijiet, il-monitoraġġ u r-rappurtar lill-Kummissjoni dwar l-implimentazzjoni tat-TNP.
(13)
Il-Kummissjoni hija sodisfatta li l-awtoritajiet Slovakki taw kas tad-dispożizzjonijiet elenkati fl-Artikolu 32(1), (3) u (4) tad-Direttiva 2010/75/UE u fid-Deċiżjoni ta’ Implimentazzjoni 2012/115/UE.
(14)
L-implimentazzjoni tat-TNP għandha tkun mingħajr preġudizzju għal liġijiet oħra nazzjonali u tal-Unjoni. B’mod partikolari, hi u tistabbilixxi l-kundizzjonijiet għall-permessi individwali għall-impjanti ta’ kombustjoni, ir-Repubblika Slovakka għandha tiżgura li ma tiġix kompromessal-konformità mar-rekwiżiti stabbiliti, fost l-oħrajn, fid-Direttiva 2010/75/UE, fid-Direttiva 2008/50/KE tal-Parlament Ewropew u tal-Kunsill (12) u d-Direttiva 2001/81/KE tal-Parlament Ewropew u tal-Kunsill (13).
(15)
L-Artikolu 32(6) tad-Direttiva 2010/75/UE jeżiġi li r-Repubblika Slovakka tinforma lill-Kummissjoni bi kwalunkwe tibdil sussegwenti fit-TNP. Il-Kummissjoni għandha tivvaluta jekk dan it-tibdil ikunx konformi mad-dispożizzjonijiet stabbiliti fl-Artikolu 32(1), (3) u (4) tad-Direttiva 2010/75/UE u fid-Deċiżjoni ta’ Implimentazzjoni 2012/115/UE,
ADOTTAT DIN ID-DEĊIŻJONI:
Artikolu 1
1. Fuq il-bażi tal-Artikolu 32(1), (3) u (4) tad-Direttiva 2010/75/UE u tad-Deċiżjoni ta’ Implimentazzjoni 2012/115/UE, ma hemmx oġġezzjonijiet kontra l-pjan nazzjonali tranżitorju li r-Repubblika Slovakka bagħtet lill-Kummissjoni fit-8 ta’ Jannar 2013 skont l-Artikolu 32(5) tad-Direttiva 2010/75/UE, kif emendat skont l-informazzjoni addizzjonali mibgħuta fl-27 ta’ Ġunju 2013, fis-16 ta’ Awwissu 2013, fit-30 ta’ Settembru 2013 u fis-17 ta’ Ottubru 2013 (14).
2. Il-lista tal-impjanti koperti mill-pjan nazzjonali tranżitorju, is-sustanzi niġġiesa li għalihom dawn l-impjanti huma koperti, u l-limiti massimi ta’ emissjonijiet applikabbli huma stipulati fl-Anness.
3. L-implimentazzjoni tal-pjan nazzjonali tranżitorju mill-awtoritajiet Slovakki ma għandhiex teżenta lir-Repubblika Slovakka minn konformità mad-dispożizzjonijiet tad-Direttiva 2010/75/UE dwar l-emissjonijiet minn impjanti ta’ kombustjoni individwali koperti mill-pjan, u ma’ korpi oħra rilevanti tal-liġi ambjentali tal-Unjoni Ewropea.
Artikolu 2
Il-Kummissjoni għandha tivvaluta jekk kwalunkwe tibdil sussegwenti li jsir fil-pjan nazzjonali tranżitorju, li r-Repubblika Slovakka tinnotifika fil-futur, ikunx konformi mad-dispożizzjonijiet elenkati fl-Artikolu 32(1), (3) u (4) tad-Direttiva 2010/75/UE u fid-Deċiżjoni ta’ Implimentazzjoni 2012/115/UE.
Artikolu 3
Din id-Deċiżjoni hija indirizzata lir-Repubblika Slovakka.
Magħmul fi Brussell, is-17 ta’ Jannar 2014.

Labels: 1
18
20